Trafikuheld i Limfjordstunnelen spærrede det nordgående tunnelrør i 45 minutter.

En bilist gik omkring 8.45 i stå i det nordgående tunnelrørs midterste spor tæt på udkørslen. Mens Nordjyllands Politi var ved at afspærre området omkring den forulykkede bil kørte en anden bilist med stor fart op bag i den stillestående bil. Uheldet skabte stor materiel skade, men ikke alvorlig personskade, oplyser vagtchef ved Nordjyllands Politi Poul Badsberg. Trafikken i nordgående retning var i en periode gået helt i stå, fordi en bil kom til at spærre for det bomanlæg der skal dirigere den nordgående trafik over i det sydgående rør. Klokken 9.35 blev det nordgående tunnelrør igen åbnet og trafikken er igen begyndt at flyde.